**Έκθεση της Κοινοβουλευτικής Επιτροπής** **Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Εταιρειών (Τροποποιητικός) (Αρ. 10) Νόμος του 2022»**

**Παρόντες:**

 Κυριάκος Χατζηγιάννης, πρόεδρος Ανδρέας Πασιουρτίδης

 Αβέρωφ Νεοφύτου Πανίκος Λεωνίδου

 Νίκος Σύκας Χρύσης Παντελίδης

 Κώστας Κώστα Μιχάλης Γιακουμή

 Γιαννάκης Γαβριήλ Σταύρος Παπαδούρης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή στις 27 Οκτωβρίου 2022 από την κ. Φωτεινή Τσιρίδου, βουλευτή εκλογικής περιφέρειας Λεμεσού, σε τρεις συνεδρίες της, που πραγματοποιήθηκαν στις 6, 20 και 27 Ιουνίου 2023.

 Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, του Τμήματος Αφερεγγυότητας του ίδιου υπουργείου, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου και του Συνδέσμου Εγκεκριμένων Λογιστών Κύπρου (ΣΕΛΚ). Η Αρχιπρωτοκολλητής, παρ’ όλο που κλήθηκε, δεν εκπροσωπήθηκε στις εν λόγω συνεδρίες της επιτροπής.

 Σημειώνεται ότι στο στάδιο της συζήτησης παρευρέθηκε επίσης το μη μέλος της επιτροπής κ. Φωτεινή Τσιρίδου.

 Σημειώνεται περαιτέρω ότι η επιτροπή έκρινε σκόπιμη την κατά προτεραιότητα συζήτηση της πρότασης νόμου σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, για λόγους που προκύπτουν από τους σκοπούς της προτεινόμενης νομοθετικής ρύθμισης, καθώς και λόγω του περιορισμένου χρόνου προς ολοκλήρωση της προβλεπόμενης διαδικασίας ενόψει της επικείμενης διακοπής των εργασιών του σώματος κατά την περίοδο του καλοκαιριού. Ειδικότερα, για τη συζήτηση της πρότασης νόμου ακολουθήθηκε η προβλεπόμενη διαδικασία συζήτησης σύμφωνα με τα προαπαιτούμενα στον Κανονισμό της Βουλής στάδια συζήτησης, αλλά για σκοπούς επίσπευσης της διαδικασίας τα εν λόγω στάδια έχουν συμπτυχθεί.

 Σκοπός της πρότασης νόμου είναι η τροποποίηση του περί Εταιρειών Νόμου, ώστε να διορθωθούν και να επιλυθούν διαδικαστικά και πρακτικά προβλήματα που υπάρχουν σε σχέση με τη διαδικασία εκκαθάρισης εταιρειών.

 Ειδικότερα, στην πρόταση νόμου όπως αυτή αρχικά κατατέθηκε στη Βουλή διαλαμβάνονται μεταξύ άλλων τα ακόλουθα:

1. Σε περίπτωση κατά την οποία εκδίδεται διάταγμα εκκαθάρισης από δικαστήριο, το δικαστήριο δύναται, κατόπιν υποβολής αίτησης οποιουδήποτε ενδιαφερόμενου μέρους, να διορίζει ταυτόχρονα σύμβουλο αφερεγγυότητας ως εκκαθαριστή, αντί να διορίζεται αυτόματα ο επίσημος παραλήπτης ως εκκαθαριστής. Σύμφωνα με την αιτιολογική έκθεση που συνοδεύει την πρόταση νόμου, η προτεινόμενη ρύθμιση κρίνεται αναγκαία λόγω του φόρτου εργασίας στο αρμόδιο τμήμα και της μεγάλης καθυστέρησης που παρατηρείται, σε περίπτωση διορισμού συμβούλου αφερεγγυότητας ως εκκαθαριστή προς αντικατάσταση του επίσημου παραλήπτη.
2. Σε περίπτωση κατά την οποία ο εκκαθαριστής δεν είναι ο επίσημος παραλήπτης, η δήλωση ως προς τις υποθέσεις της εταιρείας, η οποία προβλέπεται στο άρθρο 224 του υφιστάμενου νόμου, θα υποβάλλεται και στον εκκαθαριστή, αντί μόνο στον επίσημο παραλήπτη όπως προβλέπεται σήμερα.
3. Παρέχεται η δυνατότητα διορισμού συμβούλου αφερεγγυότητας ως εκκαθαριστή κατά την έκδοση του διατάγματος εκκαθάρισης από το δικαστήριο, αντί κατά την έκδοση του εν λόγω διατάγματος να διορίζεται ως εκκαθαριστής ο επίσημος παραλήπτης, όπως προβλέπεται στον υφιστάμενο νόμο, και ακολούθως για τον διορισμό συμβούλου αφερεγγυότητας ως εκκαθαριστή να ακολουθείται άλλη διαδικασία.
4. Θεσπίζεται υποχρέωση καταβολής στον επίσημο παραλήπτη τέλους ύψους €500 πριν από την καταχώριση της αίτησης για εκκαθάριση εταιρείας.

 Όλοι όσοι παρευρέθηκαν στις συνεδρίες της επιτροπής συμφώνησαν με τους σκοπούς και τις επιδιώξεις της πρότασης νόμου.

 Στο πλαίσιο της συζήτησης της πρότασης νόμου ενώπιον της επιτροπής, οι εκπρόσωποι του Τμήματος Αφερεγγυότητας του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου και του ΣΕΛΚ υπέβαλαν μεταξύ άλλων τις ακόλουθες κοινές εισηγήσεις επί των προνοιών της πρότασης νόμου:

1. Απάλειψη της αναφοράς στο ποσό των €500 το οποίο καταβάλλεται στον επίσημο παραλήπτη για την κάλυψη των εξόδων που θα προκύψουν από την εκτέλεση του διατάγματος εκκαθάρισης, ώστε το εν λόγω ποσό να καθορίζεται με κανονισμούς κατόπιν έγκρισής του από την Τεχνική Επιτροπή Καθορισμού και Αναθεώρησης Τελών και Δικαιωμάτων, η οποία συστάθηκε σύμφωνα με τις διατάξεις του περί της Λογιστικής και Δημοσιονομικής Διαχείρισης και περί Χρηματοοικονομικού Ελέγχου της Δημοκρατίας Νόμου.
2. Τροποποίηση της πρόνοιας που προβλέπει την επιστροφή ολόκληρου του πιο πάνω τέλους σε περίπτωση απόρριψης ή απόσυρσης της αίτησης, ώστε να επιστρέφεται ποσοστό του εν λόγω τέλους το οποίο θα καθορίζεται με κανονισμούς, κατόπιν έγκρισής του από την πιο πάνω τεχνική επιτροπή.
3. Τροποποίηση της πρόνοιας της πρότασης νόμου που αφορά τον διορισμό προσώπου άλλου από τον επίσημο παραλήπτη ως εκκαθαριστή, ώστε το δικαστήριο να δύναται να λαμβάνει υπόψη πρώτα τις επιθυμίες ή θέσεις των πιστωτών και της πλειοψηφίας σε αξία αυτών, ακολούθως του αιτητή της εταιρείας και έπειτα των συνεισφορέων αυτής.
4. Αύξηση του χρονικού διαστήματος εντός του οποίου ο επίσημος παραλήπτης ή ο εκκαθαριστής εξετάζει και αποδέχεται ή απορρίπτει τις επαληθεύσεις και τους λόγους του χρέους που κατατέθηκαν από τους πιστωτές ή απαιτεί περαιτέρω μαρτυρία προς υποστήριξή τους από δεκαπέντε ημέρες, όπως προτείνεται με την πρόταση νόμου, σε είκοσι μία ημέρες.
5. Τροποποίηση της πρόνοιας που ρυθμίζει την έκδοση διατάγματος πρόωρης διάλυσης από το δικαστήριο, ώστε να προβλέπεται η υποχρέωση του εκκαθαριστή να κοινοποιεί το εν λόγω διάταγμα εντός τριάντα ημερών στον έφορο εταιρειών και ημερομηνία διάλυσης της εταιρείας να θεωρείται η ημερομηνία έκδοσης του διατάγματος αντί η ημερομηνία εγγραφής του στον έφορο εταιρειών, εκτός εάν το δικαστήριο διατάξει διαφορετικά.

 Η επιτροπή, αφού έλαβε υπόψη όλα όσα τέθηκαν ενώπιόν της, αποφάσισε να τροποποιήσει το κείμενο της πρότασης νόμου, ώστε να ενσωματωθούν σε αυτό όλες οι πιο πάνω εισηγήσεις που υποβλήθηκαν ενώπιόν της.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, καθώς και του μέλους της βουλευτή της Δημοκρατικής Παράταξης-Συνεργασία Δημοκρατικών Δυνάμεων, εισηγείται στην ολομέλεια του σώματος την ψήφιση της πρότασης νόμου σε νόμο, όπως αυτή τροποποιήθηκε σύμφωνα με τα πιο πάνω.

 Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

11 Ιουλίου 2023

Αρ. Φακ.: 23.02.063.185-2022

XA/MC/ΓΜ